Man in hof vir Bela-Bela-onnie se mesmoordDesmain Clark Adams. Foto: Die Pos/Herman Steyn ŉ 20-jarige man het Woensdag in die Bela-Bela-landdroshof verskyn in verband met die moord op ŉ plaaslike onderwyseres, Lindie Bosch-Jansen (35). Phumudzo Nephaoma, woordvoerder van die hof, het aan Maroela Media gesê Desmain Clark Adams het vlugtig voor die landdros verskyn. Hy is nie gevra om te pleit nie. Adams sal Dinsdag weer in die hof verskyn vir sy borgtogaansoek. Hy sal in polisieaanhouding bly tot dan. Lindie Bosch-Jansen (Foto: Facebook) Maroela Media het vroeër berig Bosch-Jansen is Saterdagaand ten aanskoue van haar kinders op die terrein van Laerskool Warmbad met ŉ mes doodgesteek. Sy was besig om saam met haar vriend, Howard Holtzhausen, op te ruim ná ŉ 60ste verjaardagpartytjie en het goed na haar motor gedra. ŉ Man het uit die bosse gestorm en haar in haar sy gesteek. Bosch-Jansen se seuns, Jay-Bee (10) en Juvan (7), en Holtzhausen se dogtertjie, Meghan (5), het die aanval gesien. Holtzhausen het met Bosch-Jansen na die hospitaal gejaag, maar sy is kort daarna dood. Kol. Ronel Otto, woordvoerder van die polisie, het gesê Adams is nog dieselfde aand in hegtenis geneem. Lees alle vorige berigte oor Lindie Bosch-Jansen..